Павлодар мектептерінің 25 пайызы жаратылыстану пәндерін ағылшын тілінде өткізеді
DATE: 04:41, 19 Наурыз 2019 | GMT +5
TITLE: Павлодар мектептерінің 25 пайызы жаратылыстану пәндерін ағылшын тілінде өткізеді
URL: https://kaz.inform.kz/news/pavlodar-mektepterinin-25-payyzy-zharatylystanu-panderin-agylshyn-tilinde-otkizedi_a3508622/
META: DATE: 04:41, 19 Наурыз 2019 | GMT +5
TOTAL WORDS: 199
AUTHOR(S):
TEXT: Конкурстың мақсаты - педагогтарды жаратылыстану пәндерін ағылшын тілінде оқыту тәжірибесін жетілдіруге ынталандыру. Қалалық білім беру бөлімінің көптілділік жөніндегі әдіскері Назира Сәбитованың айтуынша, байқауға қаламыздағы барлығы дерлік мектептердің мұғалімдері қатысты. «Бұл байқау қаламызда алғаш рет өткізіліп отыр. Конкурсқа жалпы саны 83 жұмыс келіп түсті. Физика, химия, биология және информатика пәндерін ағылшынша оқыту бойынша әзірленген сабақтарды облыс орталығындағы мектептер директорларының орынбасарларынан құрылған арнайы комиссия бағалайды», - дейді Назира Сәбитова. Келіп түскен жұмыстардың 26-сы биология пәні бойынша, 19-ы - информатика бойынша. Комиссия құрамындалар жұмыстардың пәндік мазмұны мен оның ағылшын тіліндегі дұрыстығын бағалайтын мамандар бар. Қалалық білім беру бөлімі өкілдерінің айтуларынша, үздік үш орынға ие болғандар дипломдармен марапатталады. Оған қоса, конкурсанттар «Үздік SMART-сабақ», «Үздік CLIL-сабақ», «Үздік ІТ-сабақ», «Тілдік емес пәндер ішінде ағылшын тіліндегі үздік жоба», «Жас ұрпақ», «Сабақтың үздік мазмұны» секілді номинациялар бойынша өз бағасын алады. Сонымен қатар, таңдалып алынған үздік жұмыстар көптілде оқытудың арнайы деректер базасына енгізіледі. Бұл жинақ барлық мектептерге таратылады. «Қазіргі кезде қаламыздағы мектептерде жаратылыстану пәндерінің шамамен 25 пайызы пилоттық режимде ағылшын тілінде оқытылады. Жоспарға сәйкес 2019-2020 оқу жылында кейбір мектептердегі 10-11 сыныптар бұл пәндерді толығымен ағылшынша оқи бастайды. Осы мақсатқа бүгінде қаламызда 146 мұғалім оқытудан өтіп, ағылшын тілін меңгеру бойынша В1, В2, С1 дәрежесіне ие», - дейді Н. Сәбитова
